Dr. P. Szalay Emőke, a magyar muzeológia és néprajztudomány meghatározó egyénisége, a Debreceni Egyetem Néprajzi Tanszékének megbecsült oktatója, a Magyar Református Egyház tárgyi javainak „tudományos gondnoka” és a Déri Múzeum polihisztor tárvezető főmuzeológusa 2019-ben ünnepelte születésének jubileumát. A jeles alkalomból szervezett köszöntő alkalomra 2019. december 19-én, egy kihelyezett tanszéki ülés keretében került sor a debreceni Déri Múzeum dísztermében. A megjelenteket a tanszék nevében Dr. Kavecsánszki Máté adjunktus köszöntötte.

Az ünnepi ülés kezdetén Főtiszteletű Dr. Fekete Károly, a Tiszántúli Református Egyházkerület püspöke köszöntötte, s az egyházművészet területén végzett több évtizedes fáradhatatlan munkájáért Kálvin-érmet adományozott az Ünnepeltnek. Ezt követően Komolay Szabolcs, Debrecen MJV Kulturális és Oktatási Bizottságának elnöke, az oktatási intézmények közötti kapcsolatokért felelős tanácsnok méltatta a Pro Urbe díjas P. Szalay Emőkét. Az ünnepség házigazdája, Dr. Angi János múzeumigazgató P. Szalay Emőke több évtizedes múzeumi munkásságát elevenítette fel. Dr. Bartha Elek, a Néprajzi Tanszék professzora, korábbi tanszékvezető, a Debreceni Egyetem oktatási rektorhelyettese P. Szalay Emőke egyetemi oktatói tevékenységéért, a Néprajzi Tanszéken végzett munkásságáért átadta a Pro Ethnographia érmet.

A jeles alkalomból P. Szászfalvi Márta (Déri Múzeum) és Kavecsánszki Máté (Debreceni Egyetem Néprajzi Tanszék) szerkesztésében, a Tiszántúli Református Egyházkerület, a debreceni Néprajzi Tanszék és az MTA-DE Néprajzi Kutatócsoport kiadásában ünnepi tanulmánykötet is készült. Tekintettel a kiterjedt életműre, szakmai és baráti körre, a szerkesztők csak a legszűkebb ismeretségi körből kérhették fel a szerzőket, akiknek ezúton is köszönjük munkájukat, illetve külön szeretnénk megköszönni Kiss Beatrixnak az impozáns borítóképet.

A több mint félezer oldalas kötet tematikája az Ünnepelt munkásságának főbb irányvonalait, s azoknak időbeliségét is követte. Így az antikvitás, a magyar művészet- és művelődéstörténet, az Ünnepelt pályáját hosszú ideig meghatározó kerámiakutatás, az ipar- és népművészet, egyházművészet, illetve az egyház- és vallástörténet különböző területeit, s végül a szeretett szülőföld, a szatmári vidék szépségeit bemutató tanulmányok is reprezentálják P. Szalay Emőke sokrétű tudományos érdeklődését.

Kötetünk végén szereplő, szerteágazó tudományos, oktatói és muzeológiai tevékenységét bemutató szakmai életút kimagasló teljesítményét, fáradhatatlan munkabírását, életének meghatározó pillanataiból összeállított fotómelléklet pedig azt a sugárzó életkedvet és lelkesedést tükrözi, amellyel mindezt megvalósította, példát mutatva mindannyiunk számára hivatástudatból és emberségből is.

„Pietas et Scientia”, „Kegyesség és tudomány”. Kötetünk címének választásával P. Szalay Emőke több évtizedes, odaadó szakmai munkássága, szerénysége, a tudomány iránti végtelen alázata mellett kollégáihoz és tanítványaihoz való önzetlen segítőkészsége előtt is szeretnénk tisztelegni, ezúton is megköszönve a Tőle kapott szakmai támogatásokat és az örökérvényű iránymutatásokat.

Ezúton is kívánunk neki sok erőt, jó egészséget, kifogyhatatlan alkotói és tanítói kedvet, s Isten gazdag áldását életére!

*P. Szászfalvi Márta – Kavecsánszki Máté*